Kangjêng pangeran adipati sampun botên kêkirangan pamilutaning panggalih dhumatêng Mas Rôngga Pajanganom, supados têntrêm wontên ing kitha Kadhiri kemawon, nanging Mas Rôngga Pajanganom mêksa adrêng botên kenging dipun pambêngi, mila kangjêng pangeran adipati inggih lajêng amarêngakên, nanging dipun dhawuhi sampun ngantos dangu-dangu, Mas Rôngga Pajanganom aturipun sêndika, lajêng dipun paringi sangu sacêkapipun kangge wontên ing margi dumugi mantukipun, sanès dintên lajêng mangkat, ingkang dipun kanthi namung Ki Tanujaya piyambak, panganggenipun sami anyalamur pindha santri.